เอ็มเอฟซีสปอท10ซีรี่ส์6กำไรเข้าเป้า10%
เอ็มเอฟซีบริหารกองทุน SPOT10S6 ทาร์เก็ตฟันด์ได้ตามเป้าหมาย 10% เป็นกองทุนที่ 5 ของปีนี้ เตรียมจ่ายเงินวันที่ 23 มี.ค.นี้
22 มี.ค. 2555

เอ็มเอฟซีบริหารกองทุน SPOT10S6 ทาร์เก็ตฟันด์ได้ตามเป้าหมาย 10% เป็นกองทุนที่ 5 ของปีนี้ เตรียมจ่ายเงินวันที่ 23 มี.ค.นี้ 
น.ส.ประภา ปูรณโชติ กรรมการผู้จัดการ (บลจ.) เอ็มเอฟซี  เปิดเผยว่า กองทุนเปิดเอ็มเอฟซีสปอท 10 ซีรี่ส์6 (SPOT10S) ถึงเป้าหมายผลตอบแทน 10% โดยใช้เวลาในการบริหารกองทุนประมาณ 1 ปีเศษ ผู้ถือหน่วยลงทุนจะได้รับเงินคืนหน่วยลงทุนละประมาณ 11.00 บาท ซึ่งเป็นกองทุนทาร์เก็ตฟันด์กองที่ 5 ที่ผลตอบแทนถึงเป้าหมาย
กองทุนมีกลยุทธ์ลงทุนในตลาดหุ้นไทยเป็นหลัก ซึ่งสถานการณ์การลงทุนในตลาดหุ้นช่วงปี 2554 มีความผันผวนจากปัจจัยภายนอกโดยเฉพาะปัญหาหนี้สาธารณะของประเทศในสหภาพยุโรป และการฟื้นตัวของเศรษฐกิจประเทศสำคัญๆ โดยเฉพาะสหรัฐ  แต่ในช่วงต้นปี 2555 แนวโน้มการเติบโตที่ดีของเศรษฐกิจไทยและการแก้ปัญหาหนี้ในยุโรปที่มีความคืบหน้า ทำให้นักลงทุนคลายความกังวลไปได้ในระดับหนึ่ง ส่งผลให้มีการย้ายเม็ดเงินมาลงทุนในตลาดทุนมากขึ้น 
ทั้งนี้ เอ็มเอฟซีอยู่ระหว่างการเสนอขายกองทุนเปิด SPOT 7S6 จนถึงวันที่ 27 มี.ค. 2555 โดยตั้งเป้าหมายผลตอบแทนเลิกกองทุน 7% ภายในเวลา 7 เดือน มีกลยุทธ์ลงทุนในหุ้นไทยเป็นหลัก และสามารถเลือกลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีตลาดหลักทรัพย์มีความผันผวน